《题李遵道枯木图为建安朱炯作》
明代·蓝智

君家枯木称小李，老干杈枒翠微里。忽看怪石起陂陀，复有疏篁映秋水。

年年雨露长莓苔，落叶悲风惨澹来。日暮天寒鬼神护，深山大泽栋梁材。

牧童樵子不敢近，似有龙蛇此中隐。故将露叶拂晴柯，曾倚云根长春笋。

李侯画竹世有名，偶见此图双眼明。山中黄绮操同古，林下夷齐节独清。

炯也曾为玉京客，挂席海天秋月白。琅玕在谷灵凤栖，珊瑚出水神鱼泣。

我本野人溪上居，疏篁古木临阶除。息阴时复朝隐几，汗简徒劳晚著书。

已知樗散非时用，回首何须万牛重。桃李花多漫得春，松柏青青岁寒共。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。